禱雨題張王廟
作者：葉適
朝代：宋

paragraphs: 夏至老秧含寸荑，平田回回不敢犁。
羣農無計相聚泣，欲將淚點和乾泥。
祠山今古同一敬，籤卦分明指休證。
傳言杯珓三日期，注綆翻車連曉暝。
龍神波后何慘愴，昔睡今醒喜蕭爽。
人云天上行水曹，取此化權如反掌。
浙河以東盡淮壖，哀哉震澤幾爲原。
願王頓首玉帝前，請賜此雨周無偏。